《雨后游王氏忏园》
清代·查礼

湿云涌西山，薄晚苍翠隔。丽街秋雨疏，雨止日未夕。

言寻槐市园，䠥𧿁振瘦策。入门见颓垣，斜照在瓦砾。

蝉声断续长，树影参差碧。径草欲齐肩，苔痕没高屐。

孤亭一徙倚，凉思满萝薜。自足涤烦襟，谁信炎暑赫。

微风动絺衣，乔木感畴昔。旧慕辟疆名，今惭子敬迹。

作者简介：查礼（1716—1783）原名为礼，又名学礼，字恂叔，号俭堂，一号榕巢，又号铁桥，顺天宛平人，清朝大臣。少劬学。乾隆元年，应博学鸿词科，报罢。入赀授户部主事，拣发广西，补庆远同知。举卓异，上命督抚举堪任知府者。巡抚定长、李锡秦先后以礼荐。十八年，擢太平知府，母忧去。服阕，补四川宁远。